Trolejbusová doprava v Košiciach

Košice sa stali v roku 1993 štvrtým slovenským mestom s trolejbusovou dopravou. Pravidelná premávka trolejbusov bola zrušená 31. januára 2015 (od 11.10.2020 premával každú nedeľu propagačný Dobrý trolejbus až do konca roka 2020). Svojim rozsahom išlo o malú prevádzku, ktorú tvorila jedna trať v dĺžke 25,3 km, vedená západo-východným smerom a vetviaca sa na jej západnom konci. Pred pozastavením prevádzky sa trolejbusy podieľali na celkových prepravných výkonoch mestskej hromadnej dopravy takmer šiestimi percentami. Prevádzkovateľom bol Dopravný podnik mesta Košice, a. s. Tak ako v Žiline a Banskej Bystrici, t. j. novších prevádzkach trolejbusovej dopravy na Slovensku, trolejové vedenie bolo budované pre napätie 750 V.

Dejiny 
O vybudovaní trolejbusovej dopravy sa rozhodlo v prvej polovici 80. rokov, kedy bolo nutné znížiť podiel autobusovej dopravy na dopravných výkonoch celej košickej MHD. Keďže nové sídliská budované na oboch svahoch nad mestom v kopcovitom teréne nebolo možné obsluhovať električkami, práve trolejbusy sa zdali byť najvhodnejším riešením.  S budovaním dopravného závodu sa začalo v roku 1986, no ďalšie práce na sieti prerušila zamatová revolúcia.

S budovaním prvého úseku na trase Dargovských hrdinov – Mlynská bašta (I. etapa) sa začalo na počiatku 90. rokov, prvý trolejbus vyšiel na skúšobnú jazdu 2. septembra 1993. Rovnako sa sprevádzkovalo aj zázemie, vozovňa na Trolejbusovej ulici. Prvá trolejbusová linka bola označená číslom  a začala premávať 27. septembra 1993. Nasadené boli české kĺbové trolejbusy typu Škoda 15Tr, neskôr (1998) ich doplnila modernizovaná verzia Škoda 15TrM a krátky variant, typ Škoda 14TrM.

V roku 1995 bol sprevádzkovaný úsek Mlynská bašta - Námestie osloboditeľov, v roku 1998 úsek na Sídlisko KVP a o rok neskôr krátka vetva do Myslavy. Vznikli dve frekventované linky  a  s prekrývaným intervalom. V ďalších plánoch sa počítalo s vybudovaním trolejbusového okruhu, ktorý mal prepojiť obe sídliska aj cez Sečovskú, resp. Vojenskú a Ondavskú ulicu. Vo výstavbe plánovaných tratí sa však nepokračovalo, čo v konečnom dôsledku spôsobovalo paralelné vedenie frekventovaných autobusových liniek na obe sídliská, ktoré navyše zabezpečovali aj ich spojenie s hlavnou košickou železničnou stanicou. 

Trolejbusy boli krátko v hre aj ako riešenie neuspokojivej dopravnej situácie na Sídlisku Ťahanovce.

Od roku 2005 však dochádzalo k obmedzovaniu dopravných výkonov trolejbusovej dopravy (zrušenie linky ). V lete 2007 sa v DPMK začalo otvorene hovoriť o jej postupnom útlme a odpredaji nepotrebných trolejbusov. Proti tomuto zámeru sa zdvihla vlna odporu časti verejnosti spojená s petíciou nielen za jej zachovanie, ale hlavne za jej ďalšie rozširovanie. Dopravca reagoval dementovaním zámeru, posilnením spojov a zriadením nočnej trolejbusovej linky . Linkové vedenie z augusta 2008 sľubovalo posilnenie premávky trolejbusov na Sídlisko KVP zriadením kyvadlovej linky . Tá však bola po dvoch mesiacoch zrušená a nahradená expresnou autobusovou linkou. 

V rokoch 2008 – 2012 sa dopravné výkony trolejbusovej trakcie postupne zvyšovali skracovaním intervalu dvoch nosných trolejbusových liniek. Napriek tomu Dopravný podnik mesta Košice v septembri 2012 navrhol mestskému zastupiteľstvu zrušenie trolejbusovej dopravy, čo zdôvodňoval vysokými prevádzkovými nákladmi a nevyhnutnou komplexnou obnovou električkovej trakcie. Do rozvíjania trolejbusovej dopravy už nebolo investované, čo sa prejavovalo predovšetkým schátralosťou vozového parku. Na trolejbusových linkách sa čoraz častejšie objavovali moderné nízkopodlažné autobusy, ktorým vyše 20-ročné, skorodované a postupne vyraďované trolejbusy nemohli konkurovať. V priebehu roka 2014 síce dopravca vypísal dve súťaže na nákup niekoľkých nových vozidiel, tie však dopadli neúspešne. Postupné utlmovanie prevádzky zavŕšila rozsiahla rekonštrukcia električkových tratí v centrálnej oblasti mesta v rokoch 2014 – 2015. Ani po jej ukončení a obnovení demontovaných úsekov trolejového vedenia sa však už trolejbusy na svoje tradičné linky ,  nevrátili.

Pokusy o obnovu prevádzky 
10. marca 2019 sa po štyroch rokoch vrátil do ulíc mesta trolejbus 14TrM s číslom #2003. Tentokrát už vozil cestujúcich na nostalgickej linke  ako "Dobrý trolejbus". V trolejbuse sa vozili okrem cestujúcich aj dobrovoľníci, ktorí počas jazdy na linke  (rovnaká trasa ako niekdajšia linka ) rozprávali o svojich aktivitách. Od 10. Marca 2019 jazdil "Dobrý trolejbus" každú nedeľu v hodinových intervaloch (od 14.h-18.h), označený však už nie je ako linka , ale ako linka . Od 28.4.2019 sa trasa "Dobrého trolejbusu" zmenila z dôvodu opravy mosta na Moskovskej triede na sídlisku KVP. Trolejbus premával v rovnakom čase na predĺženej linke smerom na Sídlisko dargovských hrdinov .

23. apríla 2019 bol predstavený projekt s názvom "Československý Trolejbus" - ide o trolejbus 15Tr, ktorý jazdil v českom meste Chomutov. Po vyradení bol presunutý do Opavy, kde slúžil na fotojazdy. Trolejbus mal v Opave veľký úspech, ale nové vedenie tamojšieho dopravného podniku ho vyradilo. Dobrovoľníci ho neskôr presunuli do areálu spoločnosti TQM. Po dohode s vedením mesta Košice trolejbus presunuli do areálu spoločnosti Ekova Electric v Ostrave, kde ho vynovili do "retro" prevedenia, čo znamená, že vzhľad vozidla je identický s pôvodnými trolejbusmi, dodanými do Košíc v roku 1993. Do Košíc bol dodaný dňa 1.6.2019 a premiéru a zároveň aj dernériu mal na nostalgickej jazde mal 22.6.2019. Trolejbus dostal evidenčné číslo #1000 a momentálne je dlhodobo odstavený 

18. mája 2019 sa do skúšobnej prevádzky uviedol parciálny trolejbus SOR TNB 12, zapožičaný z Banskej Bystrice. Dopravný podnik ho získal do skúšobnej prevádzky na jeden mesiac za symbolické jedno euro. Trolejbus bol testovaný na rôznych trasách v meste s využitím batériového pojazdu aj mimo trakčnej siete. Dopravný podnik chcel otestovať možnosti prevádzky parciálneho trolejbusu, výdrž batérií, možnosti rekuperácie energie, nabíjania trakčných batérií, či možnosti dojazdu aj na sídliská, kde trolejové napájanie nie je vybudované. Prvá skúšobná jazda sa uskutočnila za účasti primátora i vedenia DPMK na testovacej trase z Námestia osloboditeľov na sídlisko Ťahanovce. Pri tejto jazde trolejbus absolvoval úsek od Hypermarketu Tesco na konečnú zastávku Madridská na batériový pojazd.

22. júna 2019 sa v Košiciach uskutočnil trolejbusový deň. Všetky 3 prevádzkyschopné trolejbusy boli 22. mája vypravené na trať. 
V tento deň jazdili vozidlá na štyroch historických a zvláštných linkách.
Na linke 70 (Nám. Osloboditeľov - Garáž Trolejbusová - Lingov) jazdili 3 trolejbusy -Škoda 14Tr (#2003)Škoda 15Tr (#1001, #1000 - Československý trolejbus).Na linke A1 (Čermeľ - Havlíčkova - Garáž Trolejbusová) jazdili 4 autobusy -Solaris Urbino 12 (#5101)Ikarus 280 (#4082)Škoda ŠM 11 (Veteran Bus Diamant)Škoda 706 RTO (Veteran Bus Diamant).Na linke E1 (Havlíčkova - Amfiteáter - Trolejbusový cintorín (Vozovňa DPMK)) jazdili 3 električky -Tatra T1 (#203)Tatra T2 (#212)Vario LF (#701).Na linke E2 (Staničné Námestie - Nám. Osloboditeľov - Trolejbusový cintorín (Vozovňa DPMK)) jazdili 2 električky -
Tatra T6A5 (#616)Tatra KT8D5 (#508).Jazda na týchto linkách bola bezplatná, akcia trvala od 9:00 do 17:00 a zorganizovaná bola spoločnosťou Československý dopravák spolu s DPMK.

Staré linkové vedenie

Nové linkové vedenie

Vozidlový park 

Do Košíc bolo pôvodne dodaných 27 trolejbusov (ak nepočítame darovaný "Československý trolejbus" v roku 2019). V rokoch 2013 – 2014 bolo vyradených deväť vozidiel. Ostatné boli po pozastavení prevádzky deponované vo vozovni. V rokoch 2018 – 2019 bolo vyradených už 25 vozidiel. 

Na rozdiel od niektorých iných slovenských miest, Bratislavy, Prešova alebo Banskej Bystrice, v Košiciach nepribudol ani jeden nízkopodlažný trolejbus. Jedno vozidlo (ev.č. 1006) prešlo v rokoch 2010 – 2011 generálnou opravou vo firme ZLINER. V roku 2019 mali Košice na mesiac zapožičaný jeden parciálny trolejbus typu SOR TNB 12 od DP Banská Bystrica.

Vozovne 
 Vozovňa DPMK na Trolejbusovej ulici.

Referencie

Pozri aj 
 Autobusová doprava v Košiciach
 Električková doprava v Košiciach
 Dopravný podnik mesta Košice

Iné projekty

Externé odkazy 

 Stránka dopravcu
 Košický profil stránok imhd.sk

Doprava v Košiciach
Košice